Topografiese kaart van Wes-Sahara
Wes-Sahara (Arabies: الصحراء الغربية‎‎ aṣ-Ṣaḥrā’ al-Gharbīyah, Berbers: Taneẓroft Tutrimt, Spaans: Sahara Occidental) is 'n gebied wat voorheen as Spaans-Sahara, 'n kolonie van Spanje bekend gestaan het. Dit is geleë in Noord-Afrika, suidwes van Marokko en Algerië asook noordwes van Mauritanië. Die Kanariese Eilande lê noordwes van Wes-Sahara in die Atlantiese Oseaan.
Alhoewel Marokko aanspraak maak op die land, erken meer as 70 lande, insluitend Suid-Afrika, die Arabiese Demokratiese Republiek Sahara as soewereine owerheid van die land en is die republiek selfs lid van die Organisasie vir Afrika-eenheid en van die Afrika-unie. Marokko was nie lid van beide organisasies nie, omdat dié land Wes-Sahara nie as 'n onafhanklike land erken nie. Op 30 Januarie 2017 het Marokko egter lid van die Afrika-unie geword, hoewel die Wes-Sahara-konflik nie opgelos is nie. Die setel van die ADRS is tans in Algerië.
Geen enkele staat ter wêreld erken die anneksasie van Wes-Sahara deur Marokko na die land se onafhanklikheid van Spanje nie, maar sommige lande, soos Frankryk en Nederland, erken ook nie Wes-Sahara as onafhanklike staat nie.
Die republiek het op die oomblik slegs 'n klein strook van die land onder hulle mag (in die suidooste), die res word deur Marokko bestuur. Die grens tussen die twee lande is die Marokkaanse Muur.
↑ (en) “Morocco to rejoin African Union despite Western Sahara dispute”. BBC: 30 Januarie 2017. URL besoek op 1 Februarie 2017.
Wikimedia Commons het meer media in die kategorie Wes-Sahara.
Ontsluit van "https://af.wikipedia.org/w/index.php?title=Wes-Sahara&oldid=1816395"
Last edited on 16 September 2018, at 10:29